4. การวิจัยและพัฒนา

4.1 นโยบายการวิจัยและพัฒนา

ภายใต้วิสัยทัศน์ของบริษัท ที่ว่า “ธนูลักษณ์จะเป็นผู้นำในอุตสาหกรรมแฟชั่นของประเทศและภูมิภาค”
บริษัทต้องมีความสามารถในการแข่งขันและพัฒนาผลิตภัณฑ์ใหม่ๆ อยู่เสมอ
ดังนั้นการวิจัยและพัฒนาจึงเป็นกลไกที่สำคัญอันหนึ่ง
บริษัทได้จดทะเบียนเป็นผู้รับทำการวิจัยและพัฒนาเทคโนโลยี กับกระทรวงการคลัง เมื่อวันที่ 13
ธันวาคม 2547 และได้จัดตั้ง “ฝ่ายวิจัยและเสริมสร้างนวัตกรรม” ขึ้นเมื่อวันที่ 10 มกราคม 2548
เพื่อรองรับงานวิจัยและพัฒนานวัตกรรมดังกล่าว บริษัทได้มีการคิดค้นพัฒนาผลิตภัณฑ์ใหม่ๆ
อย่างต่อเนื่อง อาทิ การดำเนินโครงการวิจัยและพัฒนาในอุตสาหกรรมสิ่งทอ โครงการ
CottaZilk ซึ่งได้รับการส่งเสริมการลงทุนจากคณะกรรมการส่งเสริมการลงทุน เมื่อวันที่ 6
ตุลาคม 2547

ภารกิจของการวิจัยและพัฒนาในด้านผลิตภัณฑ์สิ่งทอ เสื้อผ้าสำเร็จรูป รวมทั้งผลิตภัณฑ์เครื่องหนัง

โดยการพัฒนาทางนวัตกรรม ปรับปรุงและพัฒนาสินค้า ลดต้นทุน
ซึ่งเป็นการดำเนินการวิจัยพัฒนาร่วมกับคู่ค้า บริษัทในเครือ สถาบันการศึกษาและภาครัฐ นอกจากนี้
บริษัทยังมีห้องทดสอบทางวิทยาศาสตร์ ที่ทำการวิเคราะห์และทดสอบวัตถุดิบ
เพื่อการคัดเลือกวัตถุดิบให้มีคุณภาพที่เหมาะสมกับรูปแบบสินค้าและการใช้งาน
รวมทั้งการตรวจสอบวัตถุดิบแรกเข้า ก่อนนำไปสู่กระบวนการผลิต
เพื่อให้วัตถุดิบที่ใช้ในการผลิตมีคุณภาพเป็นไปตามมาตรฐาน

ในด้านกระบวนการผลิต บริษัทมีนโยบายที่จะพัฒนาทักษะ เทคโนโลยีในการผลิต
ที่มุ่งพัฒนาผลิตภัณฑ์ชั้นเลิศ ด้วยสายการผลิต “Prestige Line”
ที่จะเป็นสายการผลิตเสื้อเชิ้ตชั้นยอด
เพื่อการยกระดับคุณค่าของสินค้าและความสามารถในการแข่งขัน

ในด้านองค์ความรู้เกี่ยวกับสรีระ ได้มีการสำรวจเพื่อวัดสรีระของชายไทย
โดยบริษัทได้เข้ามีส่วนร่วมกับโครงการวิจัยและพัฒนาเทคโนโลยีตรวจวัดเรือนร่างสามมิติ (Size
Thailand) สำนักงานพัฒนาวิทยาศาสตร์และเทคโนโลยีแห่งชาติ
เพื่อร่วมสนับสนุนการรวบรวมข้อมูลโครงสร้างร่างกายของประชากรไทยให้ทันสมัยตลอดเวลา
เพื่อนำไปปรับปรุงผลิตภัณฑ์ให้เหมาะสมกับสรีระของคนไทยต่อไป

ด้วยตระหนักถึงความสำคัญของผู้บริโภค บริษัทได้มีการคิดค้นพัฒนา ออกแบบผลิตภัณฑ์ใหม่ๆ ให้ทันสมัย
ปรับปรุง Pattern ต่างๆให้กระชับเหมาะสมกับสรีระ
รวมทั้งปรับปรุงพัฒนาผลิตภัณฑ์ให้สอดคล้องกับความต้องการของผู้บริโภคอยู่ตลอดเวลา
โดยแต่ละผลิตภัณฑ์หลัก ได้มีการดำเนินการเกี่ยวกับการวิจัยและพัฒนา
เพื่อผลิตสินค้าและบริการที่มีคุณภาพ ที่ตรงความต้องการของผู้บริโภคให้มากที่สุด ดังนี้

เสื้อผ้าสำเร็จรูปสำหรับ สุภาพบุรุษ สุภาพสตรี และเด็ก

ผลิตภัณฑ์คอตต้าซิลค์ “CottaZilk” นวัตกรรมจากไหมไทย ด้วยภูมิปัญญาไทย สู่สากล
ที่ได้จากการผสมผสานระหว่าง ไหมไทย กับ ใยฝ้ายคุณภาพดี จนได้ผ้าที่แตกต่าง ดูแลรักษาง่าย
เนื้อผ้าที่หรู เงางาม ให้สัมผัสที่นุ่มเนียน อันเป็นการเพิ่มคุณค่าให้กับสินค้าแฟชั่นของไทย

ผลิตภัณฑ์ริงเคิลฟรี “Wrinkle free” ภายใต้คำขวัญว่า “Wrinkle free Express
เชิ้ตช่วยชาติ ประหยัดพลังงาน”
ด้วยการพัฒนาผลิตภัณฑ์แฟชั่นที่มุ่งตอบสนองการใช้งานและรูปแบบการดำเนินชีวิตภายใต้วิกฤติการพลังงาน
ที่มีคุณสมบัติ รีดง่าย แต่ยับยาก ทำให้สะดวกสบายในการดูแลรักษา และสามารถรีดเสื้อได้เร็วขึ้น
ช่วยลดเวลาและพลังงานในการรีดผ้า

4.2 ค่าใช้จ่ายในการวิจัยและพัฒนา

ด้านค่าใช้จ่าย
มีการกำหนดงบประมาณและจัดสรรให้เหมาะสมกับแผนการดำเนินงานในแต่ละโครงการอย่างพอเพียง

(หน่วย : ล้านบาท)

  ----------------------- --------------- --------------- ----------------
  ค่าใช้จ่าย                 ปี 2549          ปี 2548          ปี 2547

  ค้นคว้าวิจัยและพัฒนา         6.22            4.53            4.52
  ----------------------- --------------- --------------- ----------------